Հայաստանի Հանրապետության Վճռաբեկ դատարան

Հայաստանի Հանրապետության Վճռաբեկ դատարան, Հայաստանի բարձրագույն դատական ատյանը (բացի սահմանադրական արդարադատության հարցերից), որը կոչված է ապահովելու օրենքի միատեսակ կիրառությունը։ Վճռաբեկ դատարանի լիազորությունները սահմանվում են Հայաստանի Սահմանադրությամբ և օրենքով։ Հայաստանում գործում է մեկ Վճռաբեկ դատարան, որի նստավայրը գտնվում է Երևան քաղաքում։

Գործունեության նպատակներ 

Վճռաբեկ դատարանի գործունեության նպատակն է ապահովել օրենքի միատեսակ կիրառությունը, ճիշտ մեկնաբանությունը և նպաստել իրավունքի զարգացմանը։ Վճռաբեկ դատարանը բողոքի հիման վրա օրենքով նախատեսված դեպքերում և կարգով վերանայում է վերաքննիչ և վարչական դատարանների դատական ակտերը։ Վճռաբեկ դատարանի ակտն օրինական ուժի մեջ է մտնում հրապարակման պահից, վերջնական է և ենթակա չէ բողոքարկման։

Կառուցվածք 
Ներկայումս Վճռաբեկ դատարանը կազմված է դատարանի նախագահից, քրեական, քաղաքացիական, վարչական և հակակոռուպցիոն պալատներից։

Աշխատակազմ

Դատարանի նախագահ 
Վճռաբեկ դատարանը գլխավորում է Վճռաբեկ դատարանի նախագահը, ով իրականացնում է Վճռաբեկ դատարանի պալատի նախագահին և դատավորին օրենքով վերապահված բոլոր լիազորությունները։

Վճռաբեկ դատարանի նախագահը՝ 
 ապահովում է Վճռաբեկ դատարանի բնականոն գործունեությունը. 
 հրավիրում և վարում է Վճռաբեկ դատարանի նիստերը. 
 ՀՀ պաշտոնական տեղեկագրում հրապարակման է ուղարկում Վճռաբեկ դատարանի որոշումները. 
 Վճռաբեկ դատարանի դատավորներին, օրենքով սահմանված կարգով, տրամադրում է արձակուրդ. 
 վերահսկում է Վճռաբեկ դատարանի աշխատակազմի գործունեությունը. 
 ներկայացնում է Վճռաբեկ դատարանն այլ մարմինների հետ հարաբերություններում. 
 օրենքով նախատեսված դեպքերում և կարգով կարգապահական վարույթ է հարուցում Վճռաբեկ դատարանի պալատի նախագահի կամ պալատի դատավորի նկատմամբ. 
 վարում է Արդարադատության խորհրդի նիստերը. 
 իրականացնում է օրենքով իրեն վերապահված այլ լիազորություններ։

Աշխատակազմ 
Վճռաբեկ դատարանի յուրաքանչյուր դատավորի համար նախատեսված են ավագ օգնականի և օգնականի մեկական հաստիքներ, որոնք օժանդակում են դատավորին իր լիազորությունների կատարման ընթացքում։ Դատավորի ավագ օգնականը նախապատրաստում է դատական ակտերի նախագծերը, ինչպես նաև իրականացնում է դատավորի այլ հանձնարարություններ։

Վճռաբեկ դատարանն ունի աշխատակազմ, որը ՀՀ Դատական դեպարտամենտի առանձնացված ստորաբաժանումն է և կոչված է ապահովելու դատարանի բնականոն գործունեությունը։ Աշխատակազմի իրավական վիճակն ու գործունեության կարգը սահմանվում են ՀՀ օրենքներով, աշխատակազմի կանոնադրությամբ, հիմնադրի որոշումներով (հրամաններով) և այլ իրավական ակտերով։

Դատարանի համակարգում կարևոր գործառույթ է իրականացնում Իրավական փորձաքննությունների ծառայությունը։ Վերջինս իրականացնում է դատական ակտերի, որոշումների, և դատարանի այլ փաստաթղթերի նախնական փորձաքննություն և դրանց վերաբերյալ տալիս իր մասնագիտական կարծիքը։

Վճռաբեկ դատարանի աշխատակազմում գործում են Քրեական պալատի, Քաղաքացիական պալատի, Վարչական պալատի, Հակակոռուպցիոն պալատի գրասենյակներ, որոնք ստանում են դատարանի համապատասխանաբար Քրեական, Քաղաքացիական, Վարչական, Հակակոռուպցիոն պալատներ ներկայացվող բոլոր փաստաթղթերը և դատական գործերը, ապահովում են փաստաթղթերի և գործերի գրանցումներն ու հանձնում հասցեատերերին, ստանում վերոնշյալ պալատներից առաքվող բոլոր փաստաթղթերը և դատական գործերը, գրանցում ու առաքում դրանք և այլն։

Վճռաբեկ դատարանի Ընդհանուր բաժինն իրականացնում է դատարանի նախագահին, ՀՀ դատական դեպարտամենտին և Վճռաբեկ դատարանի աշխատակազմի ղեկավարին հասցեագրված փաստաթղթերի արդյունավետ փաստաթղթաշրջանառությունը և ապահովում գործավարության կազմակերպումը, ստանում է դատարան ներկայացվող փաստաթղթերը և դատական գործերը, ապահովում է փաստաթղթերի և գործերի գրանցումներն ու հանձնում հասցեատերերին և այլն։

Դատավորների ցանկ 
ՀՀ Վճռաբեկ դատարանում ներկա պահին աշխատում են հետևյալ դատավորները.
Լիլիթ Զելիմի Թադևոսյան (նախագահ)
Համլետ Նորիկի Ասատրյան 
Սերժիկ Սերգեյի Ավետիսյան 
Արտակ Հակոբի Բարսեղյան 

Հովսեփ Լևոնի Բեդևյան 

Կարեն Ալբերտի Բիշարյան 
Լիզա Ռաֆիկի Գրիգորյան 
Գևորգ Վանիկի Գյոզալյան 
Ելիզավետա Ռեմիկի Դանիելյան 
Արթուր Ռազմիկի Դավթյան 
Արման Ռազմիկի Թովմասյան 
Արտակ Արտաշեսի Կրկյաշարյան 
Գոռ Գագիկի Հակոբյան 
Լիանա Օնիկի Հակոբյան 
Լիպարիտ Ռոբերտի Մելիքջանյան 
Սերգեյ Գուրգենի Մեղրյան 
Քրիստինե Պատվականի Մկոյան 
Արսեն Սամվելի Մկրտչյան 
Սերգեյ Դմիտրիի Չիչոյան 
Տիգրան Ռաֆիկի Պետրոսյան 
Արթուր Վլադիմիրի Պողոսյան 
Էդգար Ռազմիկի Սեդրակյան 
Դավիթ Միքայելի Վեքիլյան 
Սամվել Վլադիմիրի Օհանյան

Ծանոթագրություններ 

ՀՀ Վճռաբեկ դատարան